บี้ฉลองรัฐแจงผลแก้หวยแพง
ประธานสลากฯ ฉุน เรียกผู้อำนวยการรายงานผล หลังแก้สลากเกินราคาไม่คืบ
21 ต.ค. 2557

ประธานสลากฯ ฉุน เรียกผู้อำนวยการรายงานผล หลังแก้สลากเกินราคาไม่คืบ
นายสมชัย สัจจพงษ์ อธิบดีกรมศุลกากร ในฐานะประธานคณะกรรมการสลากกินแบ่งรัฐบาล เปิดเผยว่า ได้เรียก พล.ต.ฉลองรัฐ นาคอาทิตย์ ผู้อำนวยการสำนักงานสลากฯ รายงานความคืบหน้าการแก้ปัญหาการขายสลากเกินราคา หลังมีนโยบายให้ปั๊มตราสลาก 45 ล้านฉบับ รวมถึงการให้เจ้าหน้าที่ลงพื้นที่เพื่อสุ่มตรวจหาผู้ที่ขายสลากเกินราคา เนื่องจากปัจจุบันยังพบการขายสลากเกินราคาควบคุมอยู่ในหลายพื้นที่
ทั้งนี้ ขอชี้แจงว่าการสั่งยึดโควตาไม่ใช่การทำร้ายผู้ค้าสลากรายย่อย แต่เพื่อต้องการสาวไปถึงต้นตอคนที่ได้โควตาสลากไป ซึ่งได้ทำข้อตกลงกับทางสำนักงานสลากฯ แล้วจะนำสลากไปขายเอง แต่ปรากฏว่าแอบเอาไปขายให้ผู้ค้ารายย่อยอีก ซึ่งคนกลุ่มนี้ควรถูกยึดโควตาสลากคืนกลับมา เพราะทำผิดระเบียบของสำนักงานสลากฯ 
“เรื่องทำไมสลากยังขายกันอยู่ต้องไปถามฉลองรัฐว่า ที่ผ่านมาทำอะไรไปแล้วบ้าง เพราะผมให้นโยบายไปแล้วว่าให้ปั๊มตราแล้วออกตรวจ ส่วนเรื่องที่จะมา เริ่มเข้มงวดวันที่ 1 พ.ย.นี้ ถามว่าทำไมไม่ทำเลย รออะไรอยู่ ส่วนเรื่องการจัดสัมมนาเพื่อระดมความเห็นเกี่ยวกับการทำงานของสำนักงานคาดว่าจะจัดในช่วงปลายเดือนนี้” นายสมชัย กล่าว 
ทั้งนี้ ที่ผ่านมาคณะกรรมการได้มอบหมายให้สำนักงานสลากฯ ดำเนินมาตรการขึ้นทะเบียนผู้ค้าและปั๊มสัญลักษณ์สี่เหลี่ยมจัตุรัสด้านขวาสีน้ำเงินบนสลาก เพื่อให้ทราบว่าเป็นสลากของผู้ค้ารายย่อยที่ต้องนำไปขายเองในราคาที่ควบคุมไว้ที่ 90 บาท หากผู้ค้าขายเกินกว่าราคาควบคุมหรือนำไปรวมชุดก็จดชื่อ เพื่อเรียกให้ผู้ค้ามารับทราบ และหากกระทำผิดเป็นครั้งที่ 2 ก็จะยึดโควตาคืนทันที แต่ที่ผ่านมายังพบว่ามีการขายเกินราคาควบคุมไว้ และนำสลากไปรวมชุดตามสถานที่ต่างๆ ที่ไม่ได้เป็นการขายจริงด้วยตัวเอง
“คณะกรรมการได้มอบนโยบายให้สำนักงานสลากฯ อย่างชัดเจนแล้ว ผู้ที่มีโควตาที่มีการปั๊มสัญลักษณ์สี่เหลี่ยมจัตุรัสด้านขวาสีน้ำเงินบนสลากต้องนำไปขายเองเท่านั้นในราคาที่ควบคุมไว้ใบละ 90 บาท หากตรวจสอบและพบว่าผู้ค้าบางรายไม่มีโควตา แต่นำสลากมาขายก็ต้องหาต้นตอว่านำมาขายได้อย่างไร ซึ่งต้องตรวจสอบอย่างจริงจัง” นายสมชัย กล่าว